CELEX: 32021R1418
Language: sl
Date: 2021-06-23 00:00:00
Title: Delegirana uredba Komisije (EU) 2021/1418 z dne 23. junija 2021 o spremembi Delegirane uredbe (EU) št. 640/2014 glede pravil o kaznih v okviru shem pomoči za živali ali ukrepov podpore na žival

31.8.2021   
               
               
                  SL
               
               
                  Uradni list Evropske unije
               
               
                  L 305/6
               
            
         DELEGIRANA UREDBA KOMISIJE (EU) 2021/1418
         z dne 23. junija 2021
         o spremembi Delegirane uredbe (EU) št. 640/2014 glede pravil o kaznih v okviru shem pomoči za živali ali ukrepov podpore na žival
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti člena 63(4), člena 64(6) in člena 77(7) Uredbe,
         ob upoštevanju naslednjega:
         
                     (1)
                  
                  
                     Člen 31(1) Delegirane uredbe Komisije (EU) št. 640/2014 (2), kakor je bila spremenjena z Delegirano uredbo Komisije (EU) 2021/841 (3), določa, da bi bilo treba skupni znesek pomoči ali podpore, do katerega je upravičenec upravičen, izplačati na podlagi števila ugotovljenih živali v skladu s členom 30(3) Delegirane uredbe (EU) št. 640/2014, pod pogojem da se pri največ treh živalih odkrije, da niso ugotovljene, in da je neugotovljene živali mogoče posamično identificirati s katerim koli sredstvom, določenim v sistemu za identifikacijo in registracijo živali, kot je opredeljen v točki 7 člena 2(1) navedene uredbe. Vendar posamezna identifikacija živali ne zadeva drugih živalskih vrst razen goveda, ovc in koz. Poleg tega člen 31(2) Delegirane uredbe (EU) št. 640/2014 določa, da se upravna kazen uporabi le, če več kot tri živali niso ugotovljene, pri čemer ne omenja primera treh ali manj neugotovljenih živali goveda, ovc in koz, ki jih ni mogoče posamično identificirati z nobenim sredstvom, predvidenim v sistemu za identifikacijo in registracijo živali.
                  
               
                     (2)
                  
                  
                     Zato drugi pogoj iz točke (b) člena 31(1) Delegirane uredbe (EU) št. 640/2014 iz odstopanja glede uporabe upravnih kazni izključuje vse živalske vrste razen goveda, ovc in koz, za katere velja Delegirana uredba (EU) št. 640/2014.
                  
               
                     (3)
                  
                  
                     Zato je primerno, da se točka (b) člena 31(1) Delegirane uredbe (EU) št. 640/2014 spremeni tako, da zahteva po posamični identifikaciji velja samo za govedo, ovce in koze.
                  
               
                     (4)
                  
                  
                     Člen 31(2) Delegirane uredbe (EU) št. 640/2014 ne določa kazni za primere, ko ni mogoče posamično identificirati največ treh neugotovljenih živali govedi, ovc in koz, kar pomeni, da so te živali izgubile svojo identiteto in sledljivost iz katerega koli vira sistema za identifikacijo in registracijo živali. To pomeni, da bi manj resno neizpolnjevanje, ki izhaja zgolj iz števila neugotovljenih živali, privedlo do kazni, medtem ko pri resnejšem neizpolnjevanju v zvezi z živalmi (govedo, ovce in koze), ki jih ni mogoče identificirati, ne bi bilo posledic.
                  
               
                     (5)
                  
                  
                     Zato je primerno določiti tudi upravne kazni za resnejše neizpolnjevanje, kadar neugotovljenih živali govedi, ovac in koz ni mogoče posamično identificirati z nobenim sredstvom, predvidenim v sistemu za identifikacijo in registracijo živali, ne glede na njihovo število.
                  
               
                     (6)
                  
                  
                     Delegirano uredbo (EU) št. 640/2014 bi bilo zato treba ustrezno spremeniti.
                  
               
                     (7)
                  
                  
                     Po analogiji z Delegirano uredbo (EU) 2021/841 se bi morala ta uredba uporabljati za vloge za pomoč, vloge za podporo in zahtevke za plačilo, vložene za leta zahtevka ali premijska obdobja od 1. januarja 2021 dalje –
                  
               SPREJELA NASLEDNJO UREDBO:
         
            Člen 1
            Člen 31 Delegirane uredbe (EU) št. 640/2014 se spremeni:
            
                        (a)
                     
                     
                        v odstavku 1 se točka (b) nadomesti z naslednjim:
                        
                                    „(b)
                                 
                                 
                                    neugotovljene živali goveda, ovc in koz se lahko posamično identificirajo s kakršnimi koli sredstvi, predvidenimi v sistemu za identifikacijo in registracijo živali.“;
                                 
                              
                  
                        (b)
                     
                     
                        v prvem pododstavku odstavka 2 se uvodni stavek nadomesti z naslednjim:
                        „V primeru več kot treh neugotovljenih živali ali v primeru neugotovljenih živali goveda, ovc in koz, ki jih ni mogoče posamično identificirati z nobenim sredstvom, predvidenim v sistemu za identifikacijo in registracijo živali, se skupni znesek pomoči ali podpore, do katerega je upravičenec upravičen v okviru sheme pomoči ali ukrepa podpore ali vrste operacije v okviru takega ukrepa podpore iz odstavka 1 za zadevno leto zahtevka, zmanjša za:“.
                     
                  
         
            Člen 2
            Začetek veljavnosti in uporaba
            Ta uredba začne veljati tretji dan po objavi v Uradnem listu Evropske unije.
            Uporablja se za vloge za pomoč, vloge za podporo in zahtevke za plačilo, vložene za leta zahtevka ali premijska obdobja od 1. januarja 2021 dalje.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 23. junija 2021
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 549.
         
            (2)  Delegirana uredba Komisije (EU) št. 640/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta glede integriranega administrativnega in kontrolnega sistema, pogojev za zavrnitev ali ukinitev plačil in za upravne kazni, ki se uporabljajo za neposredna plačila, podporo za razvoj podeželja in navzkrižno skladnost (UL L 181, 20.6.2014, str. 48).
         
            (3)  Delegirana uredba Komisije (EU) 2021/841 z dne 19. februarja 2021 o spremembi Delegirane uredbe (EU) št. 640/2014 glede pravil o neizpolnjevanju v zvezi s sistemom za identifikacijo in registracijo govedi, ovc in koz ter izračunu ravni upravnih kazni v zvezi s prijavljenimi živalmi v okviru shem pomoči za živali ali ukrepov podpore na žival (UL L 186, 27.5.2021, str. 12).